
ΚΩΣΤΑΣ ΕΥΑΓΓΕΛΑΤΟΣ . Η ΔΥΝΑΜΙΚΗ ΤΗΣ ΠΟΛΙΤΙΚΗΣ ΠΟΙΗΣΗΣ ΥΠΟ ΤΟ ΣΕΛΗΝΟΦΩΣ ΣΤΗΝ 26η ΠΑΝΣΕΛΗΝΟ ΣΤΟΝ ΚΗΠΟ.

Πραγματοποιήθηκε με ποιοτική επιτυχία και την τιμητική παρουσία σημαντικών εκπροσώπων της εκπαιδευτικής, πολιτικής, καλλιτεχνικής και γενικά της δραστήριας πνευματικής ζωής του νησιού μας, η 26  ΠΑΝΣΕΛΗΝΟΣ ΣΤΟΝ ΚΗΠΟ, της Σύγχρονης Πινακοθήκης Villa Ροδόπη, ART-EST. 
Η εντυπωσιακή απήχηση της εικαστικής έκθεσης "Μορφοπλαστικές Αναπλάσεις" του Κώστα Ευαγγελάτου και η λογοτεχνική εκδήλωση στην ΜΩΒ ΣΚΗΝΗ, εννοιολογικά και αισθητικά ήταν μια μεγάλη επιτυχία, με αισθητικά συγκινητικές, βιωματικές, ιδεολογικές προσεγγίσεις και εκδοχές! 
Φέτος η υπέρλαμπρη βραδιά της  Πανσελήνου του Αυγούστου ήταν αφιερωμένη στην ΠΟΛΙΤΙΚΗ ΠΟΙΗΣΗ, με άξονα το όραμα της δικαιοσύνης και της ειρήνης από κορυφαίους Έλληνες και ξένους ποιητές. 
Τα ποιήματα ερμήνευσαν εξαιρετικά, ο Δρ. Φίλιππος Νικολόπουλος, Καθηγητής Κοινωνιολογίας στην Ελλάδα και το εξωτερικό, λογοτέχνης, Διευθυντής του Ελεύθερου Πανεπιστημίου του Φιλολογικού Συλλόγου "Παρνασσός", ο οποίος ήρθε ειδικά για την εκδήλωση από την Αθήνα  φέρνοντας και το επαινετικό μήνυμα του Φ.Σ.  "Παρνασσός", που είναι  χρονολογικά η πρώτη Ακαδημία Γραμμάτων και Τεχνών της Ελλάδας, ο Ηλίας Τουμασάτος, ο Δρ. Ιστορίας της Λογοτεχνίας Ιόνιου Παν/ μίου, εκπαιδευτικός, συγγραφέας, ο Ηλίας Καρόγλας, μέλος θεατρικής ομάδας Ε.Ρ.Ε.Τ.Α., η Χριστίνα Τσιμάρα, εκπαιδευτικός και ο Κώστας Ευαγγελάτος, ζωγράφος, λογοτέχνης, επίσημος εκπρόσωπος του Φ.Σ. "Παρνασσός" στην Κεφαλονιά, ως επιμελητής και εισηγητής. Στην υποβλητική ατμόσφαιρα του κατάφυτου και κοσμημένου με γλυπτά κήπου ο δυναμικός ποιητικός λόγος ήχησε αυτόνομος και ουσιαστικός εκπέμποντας την ύψιστη μουσική του με επίκεντρο το φάσμα των ανθρωπιστικών κοινωνικοπολιτικών μηνυμάτων και πόθων.
 Η Σύγχρονη Πινακοθήκη Villa Ροδόπη και οι συνεργάτες της ευχαριστούν το Δ.Σ. του ΕΡΓΑΤΙΚΟ ΚΕΝΤΡΟ ΚΕΦΑΛΛΗΝΙΑΣ ΚΑΙ ΙΘΑΚΗΣ για την παραχώρηση και εγκατάσταση και φέτος  όλου του τεχνικού εξοπλισμού στη "Μώβ Σκηνή". Ευχαριστίες στον Όμιλο Unesco Πειραιώς και Νήσων και στην Internasional Action Art για την τιμητική αιγίδα της εικαστικής έκθεσης και των δρωμένων. Θερμές ευχαριστίες επίσης σε όλο τον έντυπο, έγκυρο και ηλεκτρονικό τύπο, σε πανελλήνια και ομογενειακή κλίμακα, που πρόβαλε πολλαπλά και άμεσα τις φετινές πολιτιστικές δράσεις της Σύγχρονης Πινακοθήκης, στο Αργοστόλι!

